Gunung Leuserin kansallispuisto

|  |  |
| --- | --- |
| Sijainti | 
Sumatra, Indonesia |
| Pinta-ala | 
7 927 km² |

Hallinto| Tyyppi | 
Indonesian kansallispuistoView and modify data on Wikidata  |
| Perustettu | 
1980 |
| Luokitus | 
UNESCOn maailmanperintöluettelokohde (d) (2004)View and modify data on Wikidata  |

muokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**Gunung Leuserin kansallispuisto** on kansallispuisto Sumatran saarella, Indonesiassa. Se sijaitsee saaren pohjoisosassa Pohjois-Sumatran ja Acehin maakuntien rajalla. Vuonna 1980 perustettu kansallispuisto on laajuudeltaan 7 927 neliökilometriä. Yhdessä Kerinchi Seblatin ja Bukit Barisan Selatanin kansallispuiston kanssa Gunung Leuser muodostaa UNESCOn maailmanperintökohteen Sumatran trooppinen sademetsä.

Gunung Leuserin kansallispuisto sijaitsee vuoristoisella seudulla, sillä 40 % alueesta on yli 1 500 metrin korkeudessa. Korkein kohta on Gunung Leuser -vuori, joka kohoaa 3 466 metriin.

Nuori oranki kansallispuistosta
Sumatran saaren biodiversiteetti on ainutlaatuinen. Saarella on arvioitu olevan noin 10 000 kasvi-, yli 200 nisäkäs- ja noin 580 lintulajia. Gunung Leuserin kansallispuisto on luonnonsuojeluarvoltaan merkittävä, sillä alueen 10 000 kasvilajista peräti 45 % voi löytää puistosta. Gunung Leuser on osa laajempaa Leuserin ekosysteemiä, jota biologit pitävät maailman parhaimpiin kuuluvana luonnonlaboratoriona. 

Gunung Leuserin kansallispuiston kasvisto on todella monimuotoista. Puistosta löytyy kaikkea rannikkometsistä vuoristometsiin. Merkittävimmän osan suojelualueesta muodostavat vuoristometsät, jotka kasvavat noin 1 000–2 500 metrissä. Täällä kasvaa runsaasti pyökki- ja laakerikasveihin kuuluvia lajeja.

Nisäkäslajeja Gunung Leuserin kansallispuistossa elää 21, jotka on listattu uhanalaisuusluokituksessa taantuneiksi ja näistä 13 on vähintään vaarantunut. Kriittisesti uhanalaisia lajeja puistossa ovat sumatranoranki, sumatrantiikeri ja sumatransarvikuono. Muita uhanalaisia nisäkäslajeja, joita esiintyy puistossa, ovat saukkobeletti, vuorisusi, puuleopardi ja malaijanpiikkisika. Lintulajeja ei ole tutkittu aivan yhtä kattavasti, mutta alueelta löytyy noin 380 lajia, joista 13 on kotoperäisiä. Erittäin uhanalaisia lajeja ovat malesiansinisieppo ja sumatransorsa.

Laittomat hakkuut muodostavat suuren uhan Gunung Leuserin kansallispuistolle. Vuoteen 2002 mennessä arviolta 26 % puistosta on tuhoutunut.

Lähteet
-------

1. ↑  Tropical Rainforest Heritage of Sumatra (Physical Features) *Protected Areas and World Heritage*.  5/2004. UNEP-WCMC.  Arkistoitu 30.9.2007. Viitattu 17. elokuuta 2007. (englanniksi)
2. ↑  ICOMOS: Advisory Body Evaluation (PDF) (s. 1) *World Heritage Center*. UNESCO. Viitattu 14. elokuuta 2007. (englanniksi)
3. ↑  ICOMOS: Advisory Body Evaluation (PDF) (s. 2) *World Heritage Center*. UNESCO. Viitattu 14. elokuuta 2007. (englanniksi)
4. ↑  Gunung Leuser *Tiger Territory*. Viitattu 17. elokuuta 2007. (englanniksi)
5. ↑  Dursin, Richel: Acehin jälleenrakennukseen suojeltua puuta? *Inter Press Service*.  7. maaliskuuta 2005. IPS-Inter Press Service.  Arkistoitu 28.9.2007. Viitattu 17. elokuuta 2007.
6. ↑  Tropical Rainforest Heritage of Sumatra (Vegetation) *Protected Areas and World Heritage*.  5/2004. UNEP-WCMC.  Arkistoitu 30.9.2007. Viitattu 17. elokuuta 2007. (englanniksi)
7. ↑  Tropical Rainforest Heritage of Sumatra (Fauna) *Protected Areas and World Heritage*.  5/2004. UNEP-WCMC.  Arkistoitu 30.9.2007. Viitattu 17. elokuuta 2007. (englanniksi)
8. ↑  Aceh: Peacemaking after the Tsunami *Worldwatch Institute*.  5/2004. Worldwatch Institute.  Arkistoitu 11.7.2007. Viitattu 18. elokuuta 2007. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Gunung Leuserin kansallispuisto**.
* Sumatran sademetsät UNESCOn sivuilla (englanniksi) (ranskaksi)